Payak ngasuh Market Basah Oya rami
BARU DATAI… Seiku ari sida sebilik orang berikan benung milih payak ba Jeti PSO kena Hari Dua ke udah. OYA: Empai lama ke udah Market Basah Oya nyadi endur ke dilawa mensia mayuh lebih agi maya musin undang laut ba pun bulan tu. Ke diberi nama `payak’ ngena jaku Melanau, iya dijual ngena rega antara RM13 ngagai RM15 sekilogram sereta udang rimau RM20 kena Hari Dua ke udah. Iya dipilih orang ke rindu makai undang laban asil tasik nya agi baru sereta terus dijual bala orang berikan ba jeti Pasar Hari Enam Oya (PSO). Bisi mega mensia mayuh sanggup nganti penatai bala orang berikan laban deka ngulihka iya ke pemadu manah. Gaya ke baka nya ukai semina bisi dipeda maya ujung minggu taja pan PSO diberi nama spesial dibuka kena Hari Enam, tang ketegal musin payak, niting hari bisi meda mensia mayuh nganti ba endur nya. Kebuah Market Basah nya dilawa mensia mayuh laban setengah ari asil tasik ke dijual ba endur nya ngena rega mudah enti dibandingka enggau market basah bukai ba kandang nya. Hari Enam nya hari ke dipilih kegetal PSO dibuka sereta udah nempa nama ngagai mensia mayuh ke ukai semina diau ba Bagi Menua Mukah aja tang mega ari luar kandang nya. Antara ikan ke bisi dipeda dijual kelimpah ari payak nya ikan yu, ikan tongkol, ikan bawal chelum, ikan tenggiri enggau iya ke bukai nyengkaum asil tasik baka umai. 
See author's posts
